આમ ભગવાનના આ જગત વિશે સદીઓથી આવા વાદ-વિવાદ અને ચર્ચા-વિચારણાઓ ચાલ્યા કરે છે. વાસ્તવમાં આ જગત ઈશ્વરથી જુદું છે જ નહીં. ઈશ્વર આ જગત રૂપે… અનેક નામ અને રૂપોમાં અભિવ્યક્ત થયો છે. તેથી જ તો જ્ઞાની ભક્ત નરસિંહ મહેતા એમ કહે કે ‘અખિલ બ્રહ્માંડમાં એક તું શ્રીહરિ… જુજવે રૂપે અનંત ભાસે… જો આખું વિશ્વ જ ભગવાન હોય તો આ જગત વિશે ભગવાનના અનેક વાદ-વિવાદ કરનારાઓ વાસ્તવમાં ભગવાનની જ સ્તુતિ કરી રહ્યા છે. તેઓ ઈશ્વરના એક ભાગને જ સત્ય માને છે, જેમ કે હાથીનું દર્શન કરવા ગયેલ અંધ મનુષ્યો હાથીને વર્ણવતા હોય છે, અહીંયાં હાથીના દર્શન માટેનું મુખ્ય પ્રમાણ અંગ આંકહ જેમની પાસે છે નહીં અને સ્પર્શેન્દ્રિય જે દર્શન માટે પ્રમાણભૂત નથી તેનાથી હાથીનો નિર્ણય કરવામાં આવે છે.